Ζυμαρικά με μπέικον και μπλε τυρί
Μια εύκολη και γρήγορη λύση είναι αυτή η γευστικότατη συνταγή με ζυμαρικά και μπλε τυρί. Φτιάξτε την σήμερα και απολαύστε με ένα ποτήρι κόκκινο κρασί.
500 γρ. μικρόσχημα ζυμαρικά της αρεσκείας μας, όπως πένες, κοχύλια κ.ά., 400 γρ. μπέικον, ψιλοκομμένο, 200 γρ. ντοματίνια, κομμένα στη μέση, 1/2 μέτριο κουνουπίδι ή μπρόκολο, κομμένο σε πολύ μικρά μπουκετάκια, 2 μάτσα μυρώνια, χοντροκομμένα (χωρίς τα χοντρά κοτσάνια), 170 γρ. μπλε τυρί, χοντροθρυμματισμένο, 1 κουτ. σούπας ζάχαρη, 40 ml ξίδι από λευκό κρασί, 80 ml ελαιόλαδο, 150 ml γάλα φρέσκο, φρεσκοτριμμένο πιπέρι
Για να φτιάξουμε ζυμαρικά με μπέικον και μπλε τυρί, αρχικά βράζουμε, σε μια βαθιά κατσαρόλα με μπόλικο αλατισμένο νερό που κοχλάζει, τα ζυμαρικά σύμφωνα με τις οδηγίες της συσκευασίας. Τα αδειάζουμε σε ένα σουρωτήρι, ρίχνουμε κρύο νερό και τα στραγγίζουμε.Παράλληλα, σε μια άλλη μικρή κατσαρόλα με μπόλικο αλατισμένο νερό που κοχλάζει, ζεματίζουμε το κουνουπίδι ή το μπρόκολο για περίπου 1/2 με 1 λεπτό, ίσα-ίσα να μαλακώσει λίγο. Στη συνέχεια, το στραγγίζουμε σε ένα σουρωτήρι.Σε ένα μικρό αντικολλητικό τηγάνι σοτάρουμε το μπέικον σε μέτρια φωτιά και χωρίς άλλη λιπαρή ουσία, για περίπου 2 - 3 λεπτά ή μέχρι να γίνει τραγανό.Σε ένα βαθύ μπολ σερβιρίσματος ή σε μια βαθιά σαλατιέρα βάζουμε το γάλα με το ξίδι και τη ζάχαρη και ανακατεύουμε με ένα πιρούνι, μέχρι να διαλυθεί η ζάχαρη. Προσθέτουμε το μπλε τυρί και το ελαιόλαδο και συνεχίζουμε το ανακάτεμα, έως ότου αναμειχθούν. Ρίχνουμε στη σαλατιέρα και τα ζυμαρικά, το μπρόκολο και το μπέικον, σκορπίζουμε τα μυρώνια και τα ντοματίνια.Πασπαλίζουμε με πιπέρι, ανακατεύουμε απαλά και σερβίρουμε τα ζυμαρικά με μπέικον και μπλε τυρί.
Κουνουπίδι,Μπέικον,Μπρόκολο,Ντομάτα,Τυρί